ཞེས་མཆོད་པར་བརྗོད་ཅིང་བརྩམ་པར་དམ་བཅའ་བའི་ཚིག་གིས་མདུན་བསུས་ཏེ།གང་གླེང་བ་ནི།འཇིག་རྟེན་མིག་གཅིག་ལོ་ཆེན་རིན་ཆེན་བཟང་པོའི་ཞལ་གྱི་བུམ་བཟང་ལས།ཡུལ་མཐོ་ས་གཙང་འཛམ་གླིང་དཀྱིལ་སྒང་ན།།མི་རྗེ་ལྷས་མཛད་སྤུ་རྒྱལ་བཙན་པོའི་གདུང་།།བྱང་ཆུབ་སེམས་དཔའ་སྤྲུལ་པའི་རྒྱུད་དུ་འཁྲུངས།།མཐའ་བཞིའི་རྒྱལ་པོ་གཞན་ལས་ཁྱད་པར་འཕགས།།ཞེས་གསུངས་པ་ལྟར།ཛམྦུས་མཚན་པའི་གླིང་གི་གོ་ལའི་རྩེ་མོར་ཏོག་ལྟར་གནས་པའི་བོད་ཁ་བ་ཅན་གྱི་ལྗོངས་འདིར་འཛམ་གླིང་གི་ཕུལ་བྱུང་ཡུལ་གྲུ་གཞན་དག་དང་འདྲ་བར་རང་ངོས་ཀྱི་མེས་པོ་བཀའ་དྲིན་ཅན་རྣམས་ཀྱིས་དཀའ་སྤྱད་འབད་བརྩོན་ཟམ་མ་ཆད་པ་གནང་སྟེ།རང་གི་ཡུལ་དུ་ཆོས་དང་རིག་གཞུང་སྣ་ཚོགས་སྔོན་མེད་ཀྱི་སྲོལ་གསར་དུ་ཕྱེ་བ་དང་།ཆབས་ཅིག་ཤེས་རིག་ལྡན་པའི་མི་རིགས་གཞན་གྱི་རིག་གནས་ལའང་སློབ་སྦྱོང་དང་ཉམས་ཞིབ་གཏིང་ཟབ་མཛད་པ་མ་ཟད།དེ་དག་གི་ལེགས་ཆ་རྣམས་བླངས་ནས་རང་རིགས་ཀྱི་རིག་གཞུང་དར་རྒྱས་གོང་སྤེལ་རྒྱུན་མ་ཆད་པར་མཛད་སྟབས།རྒྱ་ཆེ་ལ་གཏིང་ཟབ་ཅིང་གཞན་ལ་མེད་པའི་དམིགས་བསལ་གྱི་ཁྱད་ཆོས་དུ་མས་ཕྱུག་པའི་རིག་གཞུང་འགངས་ཆེན་ཞིག་ཏུ་གྱུར།དེང་གི་ཆར་འཛམ་གླིང་གི་བློ་གཟུ་བོར་གནས་པའི་མཁས་དབང་མང་པོས་རིག་གནས་དེར་ཚད་མཐོའི་གདེང་འཇོག་དང་།སློབ་སྦྱོང་།ཉམས་ལེན་བྱ་ཡུལ་བཅས་སུ་གྱུར་པའི་བོད་མིའི་ཤེས་རིག་ཅེས་པའི་རླབས་ཆེན་གྱི་རིག་གཞུང་འདི་གྲུབ་ཡོད།།དེའི་ནང་ནས་འཛམ་གླིང་གི་གནའ་བོའི་གསོ་རིག་ཀུན་གྱི་སྙིང་པོའམ་སྲོག་ཤིང་ལྟར་གྱུར་པའི་བོད་ཀྱི་གསོ་བ་རིག་པ་ནི་ཆེས་སྔ་བའི་རྒྱུན་རིང་གི་ལོ་རྒྱུས་ལྡན་པ་དང་།དེར་རིག་པའི་གཞུང་ལུགས་ཀྱི་ཁོ་ལག་ཡོངས་སུ་རྫོགས་ཤིང་མཐོང་བ་བརྒྱུད་པའི་ཕྱག་ལེན་བར་མ་ཆད་པར་བཞུགས་པའི་འཛམ་གླིང་ཡུལ་གྲུ་ཁག་ཏུ་མཐོང་དཀོན་པའི་རིག་གཞུང་རླབས་པོ་ཆེ་ཞིག་ཡིན།།